Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 75/06)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Grignolino del Monferrato Casalese«

PDO-IT-A1187-AM02

Meddelelsesdato: 22. november 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Tilføjelse af ordene Riserva, Vigna og Riserva Vigna

Beskrivelse:

Ordene Riserva, Vigna og Riserva Vigna er blevet tilføjet til vintypen »Grignolino del Monferrato Casalese« Rosso [rødvin], som allerede er medtaget.

Begrundelse:

Ordet Riserva er blevet tilføjet for at puste nyt liv i denne oprindelsesbetegnelse og fremhæve den »raffinerede og lagrede« udgave af vinen, der havde et fremragende omdømme før i tiden. Desuden har analyser vist denne sorts rige struktur og store lagringspotentiale.

Ændringen berører følgende dele: alle artikler i produktspecifikationen samt punkterne »Beskrivelse af vinen/vinene«, »Maksimale udbytter« og »Tilknytning til det geografiske område« i enhedsdokumentet.

2. Ændring af sortssammensætningen

Beskrivelse:

Teksten er blevet ændret fra »Grignolino: mindst 90 %; Freisa: højst 10 %« til »Grignolino: mindst 95 %; Freisa og Barbera, alene eller i kombination: højst 5 %«.

Begrundelse:

I flere år har det været almindelig praksis kun at dyrke én druesort på vinmarkerne. Denne tendens gælder også for sorten Grignolino, der tegner sig for 100 % af vinstokkene på næsten alle vinmarker. På grund af forekomsten af sygdomme som vinsvamp og flavescence dorée, som hvert år slår en række planter ihjel, kan der dog findes en mindre procentdel Barbera og/eller Freisa på vinmarkerne, som tilsammen ikke udgør mere end 5 %, da de kan bedre konkurrere med de voksne planter, men først og fremmest fordi de er velegnede til at blive blandet med Grignolinodruer, når der fremstilles vin.

Ændringen berører følgende dele: artikel 2 i produktspecifikationen og punktet »Tilknytning til det geografiske område« i enhedsdokumentet.

3. Ændring af produktionsområdet

Beskrivelse:

Produktionsområdet er blevet udvidet en smule, eftersom kommunen Cuccaro Monferrato er blevet lagt sammen med en anden kommune og har skiftet navn til Lu e Cuccaro Monferrato.

Begrundelse:

Med virkning fra 1. februar 2019 er kommunerne Lu Monferrato og Cuccaro Monferrato blevet lagt sammen til én kommune ved navn Lu e Cuccaro Monferrato.

Der var tilsyneladende ingen god grund til ikke at medtage kommunen Lu Monferrato ved områdets sydøstlige grænser i produktionsområdet for den kontrollerede oprindelsesbetegnelse (DOC), da det blev fastlagt i 1974, eftersom kommunens område ikke alene støder op til resten af området, men også ligner det på enhver måde, både ud fra et geomorfologisk, litologisk og klimatisk synspunkt. Grignolinodruer og -vine er traditionelt blevet produceret i Lu Monferrato, hvilket der er omfattende dokumentation for i historiske data. Det blev derfor besluttet at bruge det nye kommunenavn for at kompensere for fraværet af Lu Monferrato i den tidligere udgave af produktspecifikationen. Det er et lille område, der har de samme jordbundsforhold som i produktionsområdet.

Ændringen berører følgende dele: artikel 3 i produktspecifikationen og punktet »Afgrænset geografisk område« i enhedsdokumentet.

4. Ændring og indførelse af udbytter og minimalt naturligt alkoholindhold i volumen

Beskrivelse:

Udbyttet og det minimale naturlige alkoholindhold i volumen for Grignolino del Monferrato Casalese er blevet ændret.

Begrundelse:

Ændringen blev anset for at være nødvendig på baggrund af produktionsdataene og produktanalyserne i de seneste 5 år, også i betragtning af de ændrede vejrforhold, som har medført en naturlig stigning i sukkerindholdet. Drueudbyttet pr. hektar er også meget lavt, og kombinationen af udbyttet pr. hektar og forarbejdningsudbyttet betyder, at Grignolino del Monferrato Casalese giver 4 500 liter vin pr. hektar, hvilket ikke blot er det absolut laveste i Piemonte, men heller ikke afspejler den faktiske produktion. Eftersom jorden i Monferrato Casalese kun i ubetydelig grad er udsat for vandstress takket være det høje silt- og lerindhold, kan den reelle produktion pr. hektar og drue-til-vin-udbyttet så afgjort ikke være lavere end det, der foreslås med ændringen af produktspecifikationen. Dette er grunden til den foreslåede ændring.

Ændringen berører følgende dele: artikel 4 i produktspecifikationen og punktet »Vinfremstillingsmetoder — Maksimale udbytter« i enhedsdokumentet.

5. Vindyrknings- og vinfremstillingsstandarder

Beskrivelse:

Dyrkningsbetingelserne på vinmarkerne (jordbund, placering, eksponering, beplantningstæthed, dyrkningssystemer og beskæringsmetoder) er blevet angivet nærmere.

Begrundelse:

Den måde, hvorpå produktspecifikationen er udformet som helhed, er blevet ændret for at bringe den i overensstemmelse med den måde, hvorpå nye produktspecifikationer udarbejdes. Der er ikke foretaget nogen ændringer af det, der allerede var medtaget i den oprindelige udgave. Vinfremstillingsstandarderne er også blevet angivet for de nye typer, og de er blevet organiseret bedre for de eksisterende typer.

Ændringen berører følgende dele: artikel 4 og 5 i produktspecifikationen.

6. Udvidelse af vinfremstillings-, forarbejdnings- og lagringsområdet

Beskrivelse:

Vinfremstillings-, forarbejdnings- og lagringsområdet er blevet udvidet til at omfatte følgende kommuner i provinsen Asti: Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Scandeluzza e Montiglio Monferrato og Robella d’Asti.

Begrundelse:

Området Basso Monferrato [den lave del af Monferrato] dækker den nordlige del af de nuværende provinser Alessandria og Asti og kan betragtes som et ensartet område. Provinsen Alessandria bestod tidligere af en stor del af kommunerne nord for Asti, indtil provinsen Asti i 1935 blev oprettet ved kongelig anordning (stiftet Casale Monferrato omfatter stadig det område i Asti, der udgør en del af Basso Monferrato). Et ensartet område blev reelt delt i to af en administrativ grænse, hvilket førte til, at vingårde drev deres virksomhed fra kommuner i provinsen Asti, men havde vinmarker i provinsen Alessandria eller omvendt, og at de rent faktisk var forpligtet til at anvende de tilsvarende navne. Formålet med denne ændring er at medtage en gruppe kommuner i provinsen Asti i vinfremstillingsområdet, så det bliver muligt for vingårde, der ligger på den anden side af Alessandrias grænser, at fremstille vin af druer dyrket i produktionsområdet.

Ændringen berører følgende dele: artikel 5 i produktspecifikationen og punktet »Andre betingelser« i enhedsdokumentet.

7. Ændring af de egenskaber, som »Grignolino del Monferrato Casalese« har ved markedsføring

Beskrivelse:

De egenskaber, som »Grignolino del Monferrato Casalese« har ved markedsføring, er blevet ændret, og der er tilføjet deskriptorer for de nye typer Riserva og Vigna.

Begrundelse:

Analyser af vinene over de seneste 5 år har vist, at det er nødvendigt at foretage ændringer af parametrene ved markedsføring og navnlig at sætte det minimale totale alkoholindhold i volumen op fra 11,00 % til 12,00 % og sætte det minimale totale syreindhold ned fra 5,5 g/l til 4,5 g/l. Nogle af parametrene er mere restriktive for typerne Riserva og Vigna.

Ændringen berører følgende dele: artikel 6 i produktspecifikationen og punktet »Beskrivelse af vinen/vinene« i enhedsdokumentet.

8. Emballering og mærkning

Beskrivelse:

Der er fastlagt mærkningsbestemmelser, og oplysninger om emballeringsmetoder og forseglingssystemer er blevet tilføjet.

Begrundelse:

Der var ikke medtaget bestemmelser om emballering i den tidligere udgave af produktspecifikationen. Disse bestemmelser er nu blevet udarbejdet og tilføjet i forbindelse med ændringen.

Ændringen berører følgende dele: artikel 7 i produktspecifikationen.

9. Tilknytning til området

Beskrivelse:

Artiklen om tilknytning til området er blevet ajourført.

Begrundelse:

Et afsnit er blevet ændret på baggrund af de foretagne ændringer.

Ændringen berører følgende dele: artikel 8 i produktspecifikationen og punktet »Tilknytning til det geografiske område« i enhedsdokumentet.

10. Ajourføring af artiklen om kontrolorganet

Beskrivelse:

Artiklen om kontrolorganet er blevet ajourført.

Begrundelse:

Visse henvisninger til retsakter er blevet ændret.

Ændringen berører følgende dele: artikel 10 i produktspecifikationen.

ENHEDSDOKUMENT

1. Produktets betegnelse

Grignolino del Monferrato Casalese

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

1. Grignolino del Monferrato Casalese

KORTFATTET TEKSTBESKRIVELSE

»Grignolino del Monferrato Casalese« er en rødvin, der er fremstillet ved vinificering af Grignolinodruer. Sorten er hjemmehørende i Monferrato Casalese-området, hvor den har fundet det ideelle levested, som lader dens egenskaber komme til udtryk på bedst mulige måde. Vinen har en rubinrød farve af varierende intensitet, som går i retning af orange. Den har en delikat aroma og en tør, let tannisk og behageligt bitter smag med en karakteristisk eftersmag.

Minimalt totalt alkoholindhold i volumen: 12,00 %.

Minimalt indhold af sukkerfrit ekstrakt: 18,00 g/l.

De analyseparametre, der ikke fremgår af nedenstående tabel, overholder de grænseværdier, der er fastsat i den nationale lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4,5 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

2. Grignolino del Monferrato Casalese Riserva

KORTFATTET TEKSTBESKRIVELSE

Vinen har en rubinrød til granatrød farve, som går i retning af orange. Den har en karakteristisk og delikat aroma med krydrede noter. I munden har den en tør, let tannisk og behageligt bitter smag med en karakteristisk eftersmag.

Minimalt totalt alkoholindhold i volumen: 12,50 %.

Minimalt indhold af sukkerfrit ekstrakt: 22,00 g/l.

De analyseparametre, der ikke fremgår af nedenstående tabel, overholder de grænseværdier, der er fastsat i den nationale lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4,5 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. VINFREMSTILLINGSMETODER

5.1. Væsentlige ønologiske fremgangsmåder

––

5.2. Maksimale udbytter:

1. Grignolino del Monferrato Casalese

8 000 kg druer pr. hektar

6. Afgrænset geografisk område

Produktionsområdet for druer, der kan anvendes til at fremstille vine med den beskyttede oprindelsesbetegnelse »Grignolino del Monferrato Casalese«, omfatter følgende kommuner i provinsen Alessandria:

Alfiano Natta, Altavilla Monferrato, Camagna Monferrato, Camino, Casale Monferrato (undtagen den del, der ligger på Poflodens venstre bred), Castelletto Merli, Cella Monte, Cereseto, Cerrina Monferrato, Coniolo (undtagen den del, der ligger på Poflodens venstre bred), Conzano, Frassinello Monferrato, Gabiano, Lu e Cuccaro Monferrato, Mombello Monferrato, Moncestino, Murisengo, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Rosignano Monferrato, Sala Monferrato, San Giorgio Monferrato, Serralunga di Crea, Solonghello, Terruggia, Treville, Vignale Monferrato, Villadeati og Villamiroglio.

7. Primær(e) druesort(er)

Barbera N.

Freisa N.

Grignolino N.

8. Tilknytning til det geografiske område

8.1. DOC Grignolino del Monferrato Casalese

Monferrato Casalese eller Basso Monferrato [den lave del af Monferrato] er et område med bakker på mellem 120 m og 350 m over havets overflade, hvor der fremstilles vin med denne oprindelsesbetegnelse. Alperne og havet (der ligger henholdsvis ca. 130 km og 90 km væk) har indflydelse på klimaet i Monferrato og gør det ideelt til vindyrkning. Jordbunden i Monferrato og den undergrund, den har sin oprindelse i, stammer fra marine sedimenter af varierende dybde. Ud over Grignolino kan sortssammensætningen også omfatte druer af sorterne Freisa og/eller Barbera (højst 5 %).

Jordbundens egenskaber –– og dermed egenskaberne for vin med denne betegnelse –– hænger sammen med denne alkaliske kalkstensmatrix, som er relativt næringsfattig. Vinen er rig på frugtagtige noter, der skyldes det særlige »terroir«.

8.2. DOC Grignolino del Monferrato Casalese Riserva

Monferrato Casalese eller Basso Monferrato [den lave del af Monferrato] er et område med bakker på mellem 120 m og 350 m over havets overflade, hvor der fremstilles vin med denne oprindelsesbetegnelse. Alperne og havet (der ligger henholdsvis ca. 130 km og 90 km væk) har indflydelse på klimaet i Monferrato og gør det ideelt til vindyrkning. Ud over Grignolino kan sortssammensætningen også omfatte druer af sorterne Freisa og/eller Barbera (højst 5 %). Grignolino kan betegnes som den hjemmehørende sort i Monferrato par excellence. Dokumenter, som går tilbage til 1248, vidner om denne sorts tilstedeværelse og betydning i området. Igennem flere århundreder har vinavlerne i Monferrato altid valgt de bedste steder og den mest velegnede jord til at dyrke druer af sorten Grignolino.

Jordbundens egenskaber –– og dermed egenskaberne for vin med denne betegnelse –– hænger sammen med den relativt næringsfattige alkaliske kalkstensmatrix i Monferratoområdet. I vine af typen Riserva bliver de frugtagtige noter, der er karakteristiske for det pågældende terroir, mere markante gennem lagring.

Indtil 1970’erne bestod vine med denne oprindelsesbetegnelse af vine på Grignolinodruer, som var blevet lagret i ca. 4 år og var beregnet på en loyal kundekreds af krævende forbrugere. Det var først senere, at man begyndte at producere yngre og friskere vine for at tilpasse sig markedets krav. Med tilføjelsen af typen Riserva er forbindelsen til produktionstraditionerne nu blevet genskabt, og det samme gælder muligheden for at forbedre de organoleptiske egenskaber, hvilket kun kan ske gennem lagring.

9. Andre vigtige betingelser (emballering, mærkning og andre krav)

Undtagelse vedrørende produktion i det afgrænsede geografiske område

Retsgrundlag:

EU-lovgivning

Type yderligere betingelse:

Undtagelse vedrørende produktion i det afgrænsede geografiske område

Beskrivelse af betingelsen:

Vinfremstillingen samt forarbejdnings- og lagringsprocesserne for vine med den beskyttede oprindelsesbetegnelse »Grignolino del Monferrato Casalese« skal finde sted inden for det administrative område i kommunerne i det afgrænsede geografiske område. Disse processer kan dog foretages et hvilket som helst sted i provinsen Alessandria og i kommunerne Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Montiglio Monferrato og Robella d’Asti i provinsen Asti.

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/17388

(1) EUT L 9 af 11.1.2019, s. 2.